Psalme 36 | Beibele Inthaneteng | Phetolelo ya Lefase le Lefsa
Go moopediši. Psalme ya Dafida mohlanka wa Jehofa. 36 Polelo ya go tshela molao e bolela le yo kgopo ka pelong ya gagwe;+ Go boifa Modimo ga go gona pele ga mahlo a gagwe.+ 2 Gobane o dirile tša go iphora pele ga mahlo a gagwe+ Moo a sa hwetšego molato wa gagwe gore a o hloye.+ 3 Mantšu a molomo wa gagwe a a gobatša e bile ke a bofora;+ O kgaoditše go ba le temogo ya go dira tše botse.+ 4 Ge a le malaong a gagwe o loga maanomabe.+ O ipea tseleng e sego e botse.+ Ga a gane se sebe.+ 5 Wena Jehofa, botho bja gago bo magodimong;+ Potego ya gago e fihla marung.+ 6 Toko ya gago e bjalo ka dithaba tša gago, wena Modimo;+ Kahlolo ya gago ke bodiba bjo bogolo.+ Wena Jehofa, o phološa motho le phoofolo.+ 7 Botho bja gago ke bjo bohlokwa gakaakang, wena Modimo!+ Bana ba batho bona ba tšhabela ka tlase ga moriti wa maphego a gago.+ 8 Ba nwa tše di humilego tša ntlong ya gago gomme ba kgolwa;+ O dira gore ba nwe melapong ya menate ya gago.+ 9 Gobane go wena go na le mothopo wa bophelo;+ Ka seetša se se tšwago go wena re kgona go bona seetša.+ 10 Tšwela pele o bontšha botho bja gago go bao ba go tsebago,+ Le toko ya gago go ba dipelo tše di lokilego.+ 11 Anke lenao la boikgogomošo le se tlo ntlhasela;+ Ge e le seatla sa ba kgopo, anke se se mphetoše yo a ralalago.+ 12 Gona moo bao ba tlwaetšego go dira tše di gobatšago ba wele;+ Ba kgoromeleditšwe fase gomme ba se kgone go ema.+